Luister: ‘Verkleurmannetjie’ Rayne kies kleurvolle kant van die leweRayne. (Foto: Deon Coetzee Photography) Die eksentrieke jong sanger en liedjieskrywer, Rayne, kan nie – en wil nie – as kunstenaar in ŉ boksie geplaas word nie. “Ek streef om so te leef,” vertel die 21-jarige in Maroela Media se ateljee. Hy benadruk dat hy daarvan hou om in die grys areas van die lewe te bestaan. “Mense probeer om altyd etikette op alles te plaas en is gefokus daarop om die lewe in wit en swart te verdeel. Ek glo daar is baie skakerings en die lewe is kleurvol. Ek kies om in die kleurvolle areas te beweeg.” As kunstenaar beplan hy ook nie sy loopbaan te ver vooruit nie, aangesien hy uit ervaring geleer het die lewe het ŉ manier om in elk geval ŉ ander rigting in te slaan, vertel hy. “Ek gaan waar die wind my waai. Ek is ŉ tipiese hippie as dit daarby kom. Ek sien myself as ŉ verkleurmannetjie wat myself deur my musiek uitleef.” Sy jongste Afrikaanse enkelsnit, “Lugkasteel”, is saam met Vincent Gordon geskryf. Die lirieke is geskryf uit die perspektief van ŉ kind wat in ŉ vernietigende huis grootgeword het en voel dat die droom van ŉ perfekte lewe net ŉ lugkasteel is. Rayne saam met Lydia Winchester by die Aitsa-musiektoekennings verlede jaar. (Foto: Rayne/Facebook) “Hoewel die liedjie nie honderd persent my storie is nie, is daar altyd dele van myself wat ek blootlê in my musiek. Ek het baie gesukkel met depressie, en ek wil met my musiek vir mense wat, net soos ek, aan die buitewyke van die gemeenskap staan ŉ plek gee om te behoort.” Volgens Rayne “leef, eet en slaap” hy musiek. As hy nie in die ateljee is nie, skryf hy tuis liedjies op sy klavier of staan hy as kunstenaar op die Barnyard-verhoog. “Ek was vir ŉ lang tydperk die jongste kunstenaar op die Barnyard se verhoog. Ek het as 15-jarige reeds ŉ oudisie afgelê en dit geslaag, maar hulle het toe gesê ek is nog te jonk om deel te raak van die geselskap. Toe ek 16 geword het, het hulle my weer genader en ek het by die span aangesluit.” Rayne het grootgeword in Centurion. Sy ma vertel hoe hy as kind altyd sou neurie of sing. “Musiek is nog altyd in my bloed. Daar was nie ŉ oomblik waar ek besef het ek wil musiek vir ŉ lewe maak nie, want dit was net nog altyd so. Rayne leef ook homself op die ysskaatsbaan uit. (Foto: Rayne/Facebook) “Ek het in graad 4 vir die eerste keer op die verhoog gestaan en die gogga het my behoorlik gebyt.” Die sanger beoefen ook ysskaats as ŉ sport. Hy vertel hy het nooit gedink hy sal so goed kan wees daarin nie. “As kind het ek altyd saam met my nefie gaan ysskaats, maar ek kon dit nooit bemeester nie. Ek het op 24 Desember 2021 weer vir die eerste keer op die ys gestaan nadat ek ŉ paar YouTube-videos oor die sport gekyk het, en besluit ek wil dit weer probeer. Nou neem ek lesse en vaar uiters goed.” Dit het hom geleer dat ŉ mens nie net een passie in die lewe hoef te hê nie, sê hy. “’n Mens is meer as een ding en jy kan altyd later in jou lewe nog van jou passies ontdek. Wanneer ek op die ys is voel ek vry, dit voel asof ek kan vlieg.” “Lugkasteel” is beskikbaar op alle groot digitale platforms.